31995R1244
L 121/65
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1244/95 НА КОМИСИЯТА
от 31 май 1995 година
за изменение на Регламент (ЕО) № 1431/94 относно определяне на подробни правила за прилагането в сектор птиче месо на режима на внос, предвиден в Регламент (ЕО) № 774/94 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 774/94 на Съвета от 29 март 1994 г. относно откриване и предвиждане управлението на определени тарифни квоти на Общността за висококачествено говеждо месо, свинско месо, птиче месо, пшеница и лимец, и трици, отпадъци и други остатъци (1), и по-специално член 7 от него,
като взе предвид Регламент (ЕО) № 3290/94 на Съвета от 22 декември 1994 г. относно необходимото адаптиране и преходни мерки в селскостопанския сектор с оглед изпълнение на споразуменията, сключени в рамките на многостранните търговски преговори от Уругвайския кръг (2), и по-специално член 3, параграф 1 от него,
като има предвид, че Регламент (ЕО) № 1431/94 на Комисията (3), последно изменен с Регламент (ЕО) № 406/95 (4), определи подробни правила за прилагането в сектор птиче месо на предвидения в Регламент (ЕО) № 774/94 режим на внос;
като има предвид, че със селскостопанското споразумение, сключено в рамките на многостранните търговски преговори от Уругвайския кръг и одобрено с Решение 94/800/ЕО на Съвета (5), се премахват налозите при внос и се предвижда единствено облагането с мито по Общата митническа тарифа; като има предвид, че поради тази причина Регламент (ЕО) № 1431/94 следва да бъде съответно адаптиран;
като има предвид, че с оглед предотвратяване на спекулата и в светлината на натрупания опит, по-специално във връзка с големия брой заявители, е необходимо да се променят условията за получаване на достъп до този режим, с цел изключване на онези икономически субекти, които нямат намерение да използват сертификатите за задоволяване на собствените си нужди;
като има предвид, че Управителният комитет по птичето месо и яйцата не е дал своето становище в рамките на срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1431/94 се изменя, както следва:
1.
Член 3, буква а) се заменя със следния текст:
„а)
Заявителите на лицензии за внос трябва да бъдат физически или юридически лица, които към момента на подаване на заявленията може да докажат при удовлетворяване на изискванията на компетентните органи в държавите-членки, че са внесли не по-малко от 80 t (тегло на продукта) от продуктите, спадащи към кодове по КН 0207, 1602 31 и 1602 39 през всяка от двете календарни години, предшестващи годината на депозиране на заявлението за издаване на лицензия. Въпреки това, обектите за търговия на дребно или ресторанти, които продават тези продукти на крайните потребители, се изключват от ползването на предимствата на този режим.“
2.
В приложения I, II и III терминът „налог“ се заменя с „мито по Общата митническа тарифа“.
Член 2
Настоящият регламент влиза в сила на 1 юни 1995 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 май 1995 година.